Title: ประกาศกระทรวงเกษตรและสหกรณ์ เรื่อง กำหนดชื่อ ประเภท ชนิดหรือลักษณะของอาหารสัตว์ ที่ไม่อนุญาตให้นำเข้าเพื่อขาย และกำหนดชื่อ ประเภท ชนิด ลักษณะ คุณสมบัติ และส่วน ประกอบของวัตถุที่เติมในอาหารสัตว์ที่ห้ามใช้เป็นส่วนผสมในการผลิตอาหารสัตว์ (ฉบับที่ 2) พ.ศ. 2551

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง
กำหนดชื่อ ประเภท ชนิดหรือลักษณะของอาหารสัตว์ ที่ไม่อนุญาตให้นำเข้าเพื่อขาย
และกำหนดชื่อ
ประเภท ชนิด ลักษณะ คุณสมบัติ และส่วนประกอบของวัตถุ
ที่เติมในอาหารสัตว์ที่ห้ามใช้เป็นส่วนผสมในการผลิตอาหารสัตว์
(ฉบับที่
๒) พ.ศ. ๒๕๕๑

ด้วยมีรายงานการเกิดความเสียหายกับเกษตรกรผู้เลี้ยงสัตว์
และผู้เลี้ยงสัตว์เลี้ยงในประเทศสหรัฐอเมริกา และประเทศอื่น ๆ
ที่ใช้อาหารสัตว์ที่มีส่วนผสมของสารเมลามีน ดังนั้น
เห็นสมควรควบคุมเพื่อความปลอดภัยของสัตว์เศรษฐกิจและสัตว์เลี้ยง
และป้องกันการเสียหายทางเศรษฐกิจของปศุสัตว์ในประเทศไทยจากการใช้อาหารสัตว์ที่มีส่วนผสมของสารเมลามีน

อาศัยอำนาจตามความในมาตรา ๕ และมาตรา ๖ (๓) และ
(๕) แห่งพระราชบัญญัติควบคุมคุณภาพอาหารสัตว์ พ.ศ. ๒๕๒๕ และฉบับที่แก้ไขเพิ่มเติม
อันเป็นกฎหมายที่มีบทบัญญัติบางประการที่เกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงเกษตรและสหกรณ์
โดยความเห็นชอบของคณะกรรมการควบคุมคุณภาพอาหารสัตว์ จึงออกประกาศไว้ ดังต่อไปนี้

ข้อ ๑
 ให้ยกเลิกประกาศกรมปศุสัตว์ เรื่อง
ไม่อนุญาตให้นำเข้า ผลิต
ขายอาหารสัตว์และวัตถุดิบอาหารสัตว์ที่มีส่วนผสมของสารเมลามีน ลงวันที่ ๓ สิงหาคม
๒๕๕๐

ข้อ ๒
 ไม่อนุญาตให้นำเข้า ผลิต
และขายอาหารสัตว์ทุกประเภท หรือวัตถุดิบอาหารสัตว์ทุกชนิด ที่มีส่วนผสมของสารเมลามีนหรือสารในกลุ่มเมลามีน
(กรดซัยยานูริก แอมมีไลด์ และแอมมีลีน)

ข้อ ๓
 การนำเข้าซึ่งอาหารสัตว์ผสมสำเร็จรูป
หัวอาหารสัตว์ ผลิตภัณฑ์นมสำหรับสัตว์ อาหารเสริม โปรตีน
และวัตถุดิบอาหารสัตว์ทุกชนิด จากประเทศที่มีรายงานว่าได้ตรวจพบสารเมลามีนหรือสารในกลุ่มเมลามีน
(กรดซัยยานูริก แอมมีไลด์ และแอมมีลีน)
ให้ผู้ขออนุญาตนำเข้าแนบเอกสารจากหน่วยงานของทางราชการซึ่งรับรองว่าปราศจากสารเมลามีนหรือสารในกลุ่มเมลามีน
(กรดซัยยานูริก แอมมีไลด์ และแอมมีลีน)
เพื่อประกอบการพิจารณาขออนุญาตนำเข้ามาในราชอาณาจักรทุกครั้ง

ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ
ณ วันที่ ๔ พฤศจิกายน พ.ศ. ๒๕๕๑
สมศักดิ์
 ปริศนานันทกุล
รัฐมนตรีว่าการกระทรวงเกษตรและสหกรณ์

วัชศักดิ์/ผู้จัดทำ
๑๓
มกราคม ๒๕๕๒

[๑] ราชกิจจานุเบกษา
เล่ม ๑๒๖/ตอนพิเศษ ๔ ง/หน้า ๑๖/๙ มกราคม ๒๕๕๒